Godt 6.000 mennesker fik en fire dages fest ved Danmarks Hurtigste Bil. Fællesskab blandes med højoktan på Padborg Park.

Annonce

Padborg: Kan en sofa køre? Ja - hvis man giver den en motor og fire hjul. Begrebet køretøj blev nemlig opfattet temmelig bredt ved Danmarks Hurtigste Bil på Padborg Park. For ud over førnævnte sofa på hjul var der også ombyggede havefræsere, havetraktorer og golfvogne. De var nu mere ment som spas og underholdning - og det er der så rigelig lejlighed til over de fire dage, hvor rygende dæk blander sig med motorstøj og duften af højoktan. Det larmer, det hørmer - det er drengerøvs- og værkstedshumor i i tredje potens. Men det er aldeles underholdende. I dette muntre hjørne er Team Dinglepik ved at finde sig selv denne søndag formiddag. Venner og bekendte er forsamlet i lejren hos Kasper Kallager til en reparations-øl. I dobbelt forstand. For dels blev festen høj natten før, og så må Kasper Kallager nok sande, at hans VW Golf skal bugseres hjem.

Totte Schøn Christensens Berlingo vandt prisen som Danmarks grimmeste Bil. Hans scooter ville såmænd også have vundet, hvis der havde været en klasse for tohjulede køretøjer. Foto: Ludvig Dittmann

Annonce

Rygende dæk

Både kobling, gearkasse og motor røg sig en tur i klassen for brænder-biler, hvor det gælder om at køre i ring med hvinende - og helst rygende dæk. - Vi har været her siden torsdag, fortæller Kasper Kallager, der lige som de øvrige i gruppen kommer fra Bov-Padborg området. - Fra 6330, råber Jesper Hansen med rusten stemme og viser stolt sin seneste tatovering fra aftenen før: postnummeret 6330 pryder hans venstre læg.

Annonce

201 meter på tid

- Godt, varmt - en masse glade mennesker. Kort sagt DHB, opsummerer Morten Alstrup de seneste dages begivenheder. Han er presseansvarlig for arrangementet Danmarks Hurtigste Bil, der har været afviklet siden 1998. De første år på den nedlagte flyvestation i Vandel, siden 2003 i Padborg. Det begyndte med en motorsports-konkurrence: hvem kan køre 201 meter på kortest mulig tid. - Det er en accelerations-konkurrence, hvor man kører om kap over disse 201 meter. Deraf navnet Danmarks Hurtigste Bil. Det foregår stadig - både med indregistrerede biler og biler, der er lidt ombygget. Nogle i en sådan grad, at de nok ikke skulle vise sig i nærheden af en synshal, fortæller Morten Alstrup. Festen - det muntre hjørne med havefræserne og ombyggede golfvogne - er sådan set bare kommet stille og roligt hen ad vejen. For otte år siden kom også drifting på programmet - dels som regulær konkurrence, hvor et dommerpanel giver karakterer for både stil og teknik, dels i "kravlegården", hvor "rookie'erne", det vil sige nybegynderne, kan prøve kræfter med disciplinen. - Det er regulært hærværk, siger Morten Alstrup med et grin. Det er da for nogles vedkommende også bare et spørgsmål om at køre bilen i sænk. Som nu Team Dinglepiks Golf, der bestemt har set bedre dage.

Røgen fra hvinende dæk lå tungt over Padborg Park søndag. Godt 6.000 mennesker har fulgt Danmarks Hurtigste Bil i løbet af fire dage. Foto: Ludvig Dittmann

Annonce

Stort fællesskab

- Men det er et stort fællesskab. Man hygger sig, kigger på andre biler og brænder så lidt gummi af, beskriver Morten Alstrup begivenheden, der indtil søndag middag var forløbet roligt uden nævneværdige skader. En forstuvet fod som noget af det værste. Og et par gevaldige tømmermænd hist og hér. - Det er en meget speciel kultur, forklarer han om Danmarks Hurtigste Bil. I 2016 gjorde man forsøget med at kombinere klassisk motorløb med DHB. - I håb om at få en synergi-effekt. Men det gik ikke. Det er to helt forskellige kulturer. Der er i hvert fald en meget lille fællesnævner på egentligt motorløb og så DHB, så vi tog konsekvensen og skilte de to arrangementer ad igen.